bladfjeder
Bladfjeder, elastisk maskinelement med rektangulært tværsnit, fremstillet af fjederstål med høj elasticitet og god udmattelsesstyrke. Bladfjedre anvendes fx som ophæng på biler og togvogne, hvor de overfører kræfter mellem aksler og ramme. Den mest udbredte type er mangebladsfjederen, der består af fjederblade af forskellig længde lagt i lag, så de korteste blade er nærmest ved akslen, hvor de største spændinger opstår. Mangebladsfjedre er temmelig stive, og forskydningen mellem de enkelte blade gør, at fjederen har stor indre dæmpning, hvilket er ideelt til affjedring.